钦定古今图书集成/明伦汇编/皇极典/第257卷 > 朱子全书 > 己酉拟上封事
## 钦定古今图书集成/明伦汇编/皇极典/第257卷 > 朱子全书 > 己酉拟上封事

“人主以论相为职，宰相以正君为职，二者各得其职，
然后体统正而朝廷尊，天下之政必出于一，而无多
门之弊。”苟当论相者，求其适己而不求其正己，取其
可爱而不取其可畏，则人主失其职矣。当正君者，不
以献可替否为事，而以趋和承意为能，不以经世宰
物为心，而以容身固宠为术，则宰相失其职矣。二者
交失其职，是以体统不正，纪纲不立，而左右近习皆
得以窃弄威权，卖官鬻狱，使政体日乱，国势日卑，虽
有非常之祸伏于冥冥之中，而上恬下嬉，亦莫知以
为虑者。是可不察其所以然者而反之以去其所已
用而审其所将用者乎？选之以其能正己而可畏，则
必有以得自重之士，而吾所以任之，“不得不重；任之
既重，则彼得以尽其献可替否之志，而行其经世宰
物之心。而又公选天下直谅之士，使为台谏、给舍以
参其议论，使吾腹心耳目之寄，常在于贤士大夫，而
不在于群小；陟罚臧否之柄，常在于廊庙，而不出于
私门。如此而主威不立，国势不强，纲维不举，刑政不
清，民力不裕，军政不修”者，臣不信也。

又

蓬生麻中，不扶而直；白沙在泥，不染而黑。故贾谊之
言曰：“习与正人居之不能无正，犹生长于齐之地，不
能不齐言也；习与不正人居之不能无不正，犹生长
于楚之地，不能不楚言也。”是以古之圣贤欲修身以
治人者，必远便嬖，以近忠直。盖君子小人，如冰炭之
不相容，薰莸之不相入。小人进则君子必退，君子亲
“则小人必疏”矣，未有可以兼收并蓄而不相害者也。
能审乎此以定取舍，则其见闻之益、熏陶之助，所以
谨邪僻之防，安义理之习者自不能已，而其举措刑
赏所以施于外者，必无偏陂之失。一有不审，则不惟
其妄行请托，窃弄威权，有以害吾之政事，而其导谀
薰染，使人不自知觉而与之俱化，则其害吾之本心
正性，又有不可胜言者。然而此辈其类不同，盖有本
出下流，不知礼义，而稍通文墨者；亦有服儒衣冠，叨
窃科第，而实全无行检者。是皆国家之大贼，人主之
大蜮。苟非心正身修，有以灼见其情状，如臭恶之可
恶，则亦何以远之而来忠直之士，望德业之成乎？